РМ Рэйл

**«РМ Рэйл»** ( — чыгунка) — вагонабудаўнічае прадпрыемства Расеі, заснаванае ў лютым 1961 году ў якасьці «Рузаеўскага заводу хімічнага машынабудаваньня» (цяпер Мардовія).

На 2022 год галаўная сядзіба холдынгу месьцілася ў Саранску (Мардовія). Прадпрыемства было найбольшым вытворцам грузавых чыгуначных вагонаў у Расеі. Выпускалі звыш 100 узораў вагонаў, у тым ліку навалачныя і крытыя, паўвагоны і плятформы, цыстэрны і хопэры. Вытворчая магутнасьць улучала асяродак распрацоўкі, ліцейню і рамонтную майстэрню. Сярод іншага, выраблялі грузавыя кантэйнэры і вэртыкальныя сталёвыя рэзэрвуары, блёчна-каркасныя модулі для жытла і нафтахімічнае абсталяваньне. Асноўныя даччыныя прадпрыемствы месьціліся ў Мардовіі і Хакасіі: «Рузхіммаш», «ВКМ-Сталь», «Абаканвагонмаш» (Хакасія), «Нэон», «ВКМ-Сэрвіс», «РВС» і «РМ Рэйл Інжынірынг».

## Будова
На 2022 год холдынг «РМ Рэйл» улучаў 8 даччыных прадпрыемстваў:
* *«РМ Рэйл Інжынірынг»* (Саранск) — заснаваны ў 2013 годзе для распрацоўкі і выпрабаваньня грузавых вагонаў і кантэйнэраў, нафтагазавых сэпаратараў і цеплаабменьнікаў;
* *«Рузхіммаш»* (Рузаеўка) — найбольшы ў Расеі вагонабудаўнічы завод, які выпускаў звыш 100 узораў вагонаў і кантэйнэры, газавыя цыстэрны і выпарныя ўстаноўкі, у тым ліку: алюмінавыя хопэры для мінэральных угнаеньняў і цыстэрны для расплаўленай серкі з нагрузкай да 25 тонаў на вось, 80-футавыя плятформы для кантэйнэраў і бэнзінавыя цыстэрны на цялежцы з нагрузкай да 25 тонаў;
* *«ВКМ-Сталь»* (Саранск) — найбольшы мэталюргічны завод у Расеі, які мог вырабляць да 50 000 тонаў ліцейных вырабаў звыш 500 найменьняў з вугляродзістай і легаванай сталі, а таксама зь серага чыгуну, у тым ліку бакавыя рамы грузавых вагонаў;
* *«Абаканвагонмаш»* (Хакасія) — найбольшы ў Расеі вытворца адмысловых і звычайных кантэйнэраў з гадавой магутнасьцю да 20 000 кантэйнэраў, які меў аўтаматызаваную лінію мэталапракату, прэсава-нарыхтовачны цэх, зборачна-зварачную лінію, фарбавальна-сушыльны комплекс, дрэваапрацоўчы ўчастак і зборачна-пакавальны цэх;
* *«Машзавод»* (Прэсьненскі раён у Цэнтральнай адміністрацыйнай акрузе Масквы) — забудоўнік модульных будынкаў з вытворчай магутнасьцю парадку 300 блёк-модуляў і 500 каркасаў за месяц;
* *«РВС»* (Рузаеўка, вул. Ладыгіна, д. 3) — вытворца вэртыкальных сталёвых рэзэрвуараў абсягам ад 100 да 50 000 кубамэтраў спосабам палістовай і рулённай зборкі, якія выраблялі з ахоўным, плавальным і стацыйнарным дахам, а таксама з пантонам;
* *«Нэон»* (Інсар) — пастаўнік вузлоў для вагонаў і горнай здабычы;
* *«ВКМ-Сэрвіс»* (Рузаеўка) — рамонтная майстэрня на 14 вагонаў адначасна з гадавой магутнасьцю да 1200 вагонаў для рамонту ў дэпо цягам 5—10 дзён і 400 вагонаў для капітальнага аднаўленьня, а таксама для вырабу кляпанаў і рамонту колавых параў.

## Вырабы

На 2022 год холдынг «РМ Рэйл» вырабляў:
* звыш 100 узораў грузавых вагонаў, у тым ліку цыстэрны, хопэры-збожжавозы абсягам па 127 і 107 кубамэтраў сыпучых грузаў з нагрузкай па 23,5 і 25 тонаў на вось, плятформы даўжынёй па 40, 60 і 80 футаў для кантэйнэраў, паўвагоны і крытыя вагоны;
* звыш 500 відаў адлівак для вагонаў вагой ад 1 кг да 5 тонаў з чыгуну, вугляродзістай і легаванай сталі, у тым ліку вагонныя цялежкі, чыставыя восі і колавыя пары, кляпаны і тармазы;
* нафтахімічнае абсталяваньне ад 1 да 250 кубамэтраў, у тым ліку кантэйнэры-цыстэрны і фільтры для абязводжваньня і абязсольваньня нафты, цеплаабменьнікі і выпарныя ўстаноўкі, а таксама вэртыкальныя сталёвыя рэзэрвуары абсягам ад 100 да 50 000 кубамэтраў для нафтагазавай прамысловасьці і захоўваньня аміяку і вады;
* жылыя модульныя будынкі на аснове кантэйнэрных блёкаў, аснашчаных мэбляй і побытавымі прыладамі, для 10-кратнага зьмяншэньня тэрміну ўзьвядзеньня параўнальна з капітальнымі будынкамі;
* звыш 70 відаў кантэйнэраў, зь іх 20 сэрыйных відаў, для навалачных і тарна-паасобных, сыпкіх і вадкіх грузаў, у тым ліку выбуховых грузаў, алюмінавых адлівак і зьліткаў файнштайну;
* прамысловыя чуйнікі і прыборныя паказальнікі, крапяжы, жалезабэтонныя канструкцыі і мэталапракат.

## Мінуўшчына
У 1959 годзе ўрад СССР ухваліў Пастанову аб стварэньні ў Мардоўскай АССР заводу хімічнага машынабудаваньня ў рамках усесаюзнай праграмы «Вялікая хімія». 21 лютага 1961 году пачаў працу «Рузаеўскі завод хімічнага машынабудаваньня». 1 ліпеня 1992 году расейскі прэзыдэнт Барыс Ельцын падпісаў Указ аб арганізацыйных захадах пераўтварэньня дзяржаўных прадпрыемстваў, паводле якога 8 сьнежня 1992 году завод пераўтварылі ў адкрытае акцыйнае таварыства «Рузхіммаш». У 2003 годзе на аснове прадпрыемства ўтварылі «Вагонабудаўнічую кампанію Мардовіі». 9 кастрычніка 2007 году прадпрыемства ўвайшло ў склад холдынгу «Расейскія машыны», які належаў Алегу Дзерыпаску, і займела назву «РМ Рэйл» з галаўной сядзібай у Саранску (Мардовія). За 2007—2010 гады вытворчасьць вагонаў вырасла з 6000 да 10 000 за год, але ў 2014-м упала да 3500. У 2019 годзе вытворчасьць дасягнула 12 000 вагонаў за кошт абсталяваньня заводу ў Рузаеўцы ўстаноўкамі лазэрнай і плязьменнай рэзкі, а таксама робатызаванымі зварачнымі станкамі і лісташтамповачнымі прэсамі.

### Кіраўнікі
* Леанід Ларын (з 1959 году)
* Фёдар Бурко
* Мікалай Шадчнёў
* Юлій Сурдаленка
* Мікалай Бурмістраў (1992—2010)
* Валеры Ларын (зь 2012 году)
* Віталь Старыкаў (да 22 красавіка 2022 году)
* Максім Тэўс (з 22 красавіка 2022 году)

## Крыніцы

## Вонкавыя спасылкі
* 
** Каталёг грузавых вагонаў

Катэгорыя:Прадпрыемствы Расеі
Катэгорыя:Саранск
Катэгорыя:Машынабудаўнічыя прадпрыемствы
Катэгорыя:Вагоны
Катэгорыя:Зьявіліся ў 1961 годзе